送李十四山東遊
作者：韋應物
朝代：唐

paragraphs: 聖朝有遺逸，披膽謁至尊。
豈是貿榮寵，誓將救元元。
權豪非所便，書奏寢禁門。
高歌長安酒，忠憤不可吞。
欻來客河洛，日與靜者論。
濟世飜小事，丹砂駐精魂。
東遊無復繫，梁楚多大蕃。
高論動侯伯，疎懷脫塵喧。
送君都門野，飲我林中樽。
立馬望東道，白雲滿梁園。
踟躕欲何贈，空是平生言。